กอร์เก ฮาจี

กอร์เก ฮาจี (เกิด 5 กุมภาพันธ์ 1965) เป็นอดีตนักฟุตบอลและผู้จัดการทีมชาวโรมาเนีย ซึ่งปัจจุบันเป็นเจ้าของและผู้จัดการทีมฟารุล คอนสแตนตาสโมสรในลีกาอึนตึย ในฐานะกองกลางตัวรุก ฮาจีได้รับการยกย่องว่าเป็น 1 ในผู้เล่นที่ดีที่สุดของโลกในช่วงทศวรรษ 1980 และ 1990 และได้รับการยกย่องว่าเป็นนักฟุตบอลชาวโรมาเนียที่ยิ่งใหญ่ที่สุดตลอดกาล แฟนบอลของกาลาทาซาไรเรียกฮาจีหลังเขาเลิกเล่นว่า "Comandante" ในหมู่กองเชียร์ชาวโรมาเนีย เขาเป็นที่รู้จักในฉายา "เรเกเล" ซึ่งแปลว่า กษัตริย์ ฉายา มาราโดนาแห่งคาร์เพเทียน เขาคือเพลย์เมกเกอร์ที่เปี่ยมไปด้วยความคิดสร้างสรรค์ โด่งดังจากทักษะการเลี้ยงบอล เทคนิค การมองเกม การผ่านบอล และการยิงประตู
หลังจากเริ่มต้นอาชีพนักฟุตบอลในโรมาเนียกับฟารุล คอนสแตนตา จากนั้นไปเล่นให้กับสปอร์ตูล สตูเดนเตสก์ และสเตอัวบูคาเรสต์ ต่อมาเขายังย้ายไปเล่นในสเปนกับเรอัลมาดริดและบาร์เซโลนา ในอิตาลีกับเบรชชา และในตุรกีกับกาลาทาซาไร ฮาจีเป็น 1 ในนักฟุตบอลไม่กี่คนที่มีโอกาสลงเล่นให้ 2 สโมสรคู่อริในสเปนทั้งเรอัลมาดริดและบาร์เซโลนา ตลอดอาชีพนักฟุตบอลของเขา เขาคว้าแชมป์มากมายขณะลงเล่นใน 4 ประเทศที่แตกต่างกัน เขาคว้าแชมป์ลีกาอึนตึย 3 สมัย, แชมป์ Cupa României 2 สมัยและแชมป์ยูโรเปียนซูเปอร์คัพกับสเตอัวบูคาเรสต์ – แชมป์ซูเปร์โกปาเดเอสปัญญากับเรอัลมาดริด, แชมป์แองโกล–อิตาเลียนคัพกับเบรชชา, แชมป์ซูเปร์โกปาเดเอสปัญญาอีก 1 สมัยกับบาร์เซโลนา, และแชมป์ซือเปร์ลีก 4 สมัย, แชมป์เตอร์กิชคัพ 2 สมัย, แชมป์เตอร์กิชซูเปอร์คัพ 2 สมัย, แชมป์ยูฟ่าคัพและยูฟ่าซูเปอร์คัพกับกาลาทาซาไร
ระดับทีมชาติ.
กอร์เก ฮาจี ลงประเดิมสนามให้กับทีมชาติโรมาเนีย เมื่อวันที่ 18 สิงหาคม 1983 ด้วยวัย 18 ปีภายใต้การคุมทีมของเมอร์เซีย ลูเชสคู ซึ่งให้เขาลงเล่นครบ 90 นาทีในนัดกระชับมิตรที่พบกับทีมชาตินอร์เวย์ ที่สนามอุลเลวาลสเตเดียม กรุงออสโล ซึ่งผลการแข่งขันเสมอกัน 0–0 เขายิงประตูแรกในนามทีมชาติในนัดที่พบกับไอร์แลนด์เหนือเมื่อปี 1984 ปีถัดมา เขาได้รับการแต่งตั้งให้เป็นกัปตันทีมเป็นครั้งแรก ในการแข่งขันฟุตบอลโลกรอบคัดเลือกพบกับคู่แข่งเดิมคือไอร์แลนด์เหนือ
ถึงแม้โรมาเนียจะพลาดโอกาสผ่านเข้าไปเล่นฟุตบอลโลก 1986 ที่เม็กซิโก แต่ในฟุตบอลโลก 1990 ที่อิตาลี ฮาจี เป็นส่วนหนึ่งของทีมชาติโรมาเนีย ช่วยให้ทีมเข้าถึงรอบ 16 ทีมสุดท้าย แต่ถูกสาธารณรัฐไอร์แลนด์เขี่ยตกรอบหลังจากแพ้การดวลจุดโทษหลังเสมอกัน 0–0 โดยฮาจียิงจุดโทษลูกแรกให้โรมาเนีย 4 ปีต่อมา เขาพาทีมชาติโรมาเนียทำผลงานได้ดีที่สุดในประวัติศาสตร์ ในฟุตบอลโลก 1994 ที่สหรัฐอเมริกา เมื่อพวกเขาเข้าถึงรอบก่อนรองชนะเลิศ ก่อนพ่ายต่อสวีเดนด้วยการดวลจุดโทษอีกครั้งเหมือนเมื่อครั้งก่อน
4 ปีต่อมา เขาทำหน้าที่กัปตันทีมชาติโรมาเนียในฟุตบอลโลก 1998 ที่ฝรั่งเศส ก่อนเริ่มการแข่งขันฮาจีประกาศไว้ว่า ฟุตบอลโลก 1998 อาจจะเป็นทัวร์นาเมนต์สุดท้ายของเขา โรมาเนียคว้าแชมป์กลุ่ม โดยอยู่ร่วมกลุ่มกับอังกฤษ, โคลอมเบีย และตูนิเซีย และผ่านเข้ารอบ 16 ทีมสุดท้ายก่อนจะถูกโครเอเชียซึ่งคว้าอันดับ 3 ของทัวร์นาเมนต์นี้เขี่ยตกรอบ หลังจบการแข่งขัน ฮาจี ประกาศเลิกเล่นทีมชาติ แต่เขาก็เปลี่ยนใจกลับมาลงเล่นในศึกยูโร 2000 ที่ฮอลแลนด์และเบลเยี่ยม ฮาจี โดนใบแดงไล่ออกจากสนามในรอบก่อนรองชนะเลิศที่แพ้ อิตาลี รองแชมป์ของทัวร์นาเมนต์นั้น 0–2 ซึ่งนัดนี้ถือเป็นการลงเล่นทีมชาตินัดสุดท้ายของเขา
ฮาจีเลิกเล่นในปี 2001 ด้วยวัย 36 ปี ในปีนั้น เขาได้รับการจัดแมตช์อำลาที่เรียกว่า "กาลาฮาจี" เป็นการเจอกันของทีมรวมดาราโรมาเนียและทีมรวมดารานานาชาติ ในเวลาที่เขาแขวนสตั๊ด เขามีสถิติลงเล่นให้ทีมชาติโรมาเนีย 124 นัด เป็นสถิติมากที่สุดก่อนจะถูกทำลายโดย โดริเนล มุนเตียนู เขายังคงครองสถิติยิงประตูให้ทีมชาติโรมาเนียมากที่สุดร่วมกับเอเดรียน มูตู ด้วยจำนวน 35 ประตู
รูปแบบการเล่น.
ฮาจีเป็นกองกลางตัวรุกเท้าซ้ายที่มีพรสวรรค์ รูปแบบการเล่นของเขามักถูกนำไปเปรียบเทียบกับดิเอโก มาราโดนาเสมอ ด้วยความสามารถทางเทคนิคที่โดดเด่นและมีภาวะผู้นำแต่เขามีบุคลิกค่อนข้างขี้หงุดหงิด ในวัยเด็ก เขาได้รับแรงบันดาลใจจากนักฟุตบอลรุ่นพี่เพื่อนร่วมชาติอย่างอังเคล ยอร์ดาเนสคู และยอน ดูมิตรู